Og nordjyderne er særligt ivrige efter at give deres viden om energirigtig kørsel videre. Det viser en undersøgelse lavet for Trafikstyrelsen. Den tendens kan gavne miljøet og give en mere sikker trafik, mener civilingeniør i Trafikstyrelsen Martin Hellung-Larsen. - Hvis folk omkring bilisten forsøger at påvirke ham eller hende til at køre mere kontrolleret, holde igen med hastigheden og skifte gear i tide, så spares der meget på brændstoffet og dermed pengepungen. Og mindre benzin- og dieselforbrug vil også føre til et bedre luftmiljø, siger han.
Mere end halvdelen af nordjyderne blander sig af og til i chaufførens kørsel, når de er passagerer i en bil. Det samme gælder kun en tredjedel af resten af landet. Det fortæller DR Nordjylland.